b'\n_START_ARTICLE_\nBilly Coutu\n_START_SECTION_\nZasebno \xc5\xbeivljenje\n_START_PARAGRAPH_\nCoutujev priimek je ponekod napa\xc4\x8dno \xc4\x8drkovan kot\xc2\xa0\xc2\xbbCouture.\xc2\xab\xc2\xa0Ta napaka se pogosto pojavlja v ve\xc4\x8d zgodovinskih knjigah o ligi NHL, nekaj \xc4\x8dasa se je ta napaka pojavljala tudi na spletni strani Montreal Canadiensov. V zvezi z njim se pojavlja \xc5\xa1e ena napaka, hokejski zgodovinar Ken Campbell je namre\xc4\x8d v svoji knjigi The Hockey News\xc2\xa0\xc2\xbbHabs Heroes\xc2\xab \xc4\x8dloveka na neki fotografiji imenoval za Coutuja, v resnici pa je \xc5\xa1lo za soigralca pri Canadiensih Louisa Berlinguetta. Celotna Coutujeva dru\xc5\xbeina je svoj priimek izgovarjala kot\xc2\xa0\xc2\xbbKoochee,\xc2\xab\xc2\xa0kar je verjetno tudi sr\xc5\xbe \xc4\x8drkovalne napake, saj se enako izgovori tudi priimek Couture, ki je precej bolj raz\xc5\xa1irjen._NEWLINE_Coutuja so sorodstvene vezi povezale \xc5\xa1e z dvema nekdanjima odli\xc4\x8dnima hokejistoma lige NHL. Ta vez je potekala preko gospe Aird Stuart, sestre Coutujeve \xc5\xbeene Gertrude Aird, ki je bila mati Mary Morenz in stara mati Marlene Geoffrion, h\xc4\x8derke Howieja Morenza in vdove Bernieja Geoffriona. Morenz je bil sicer tudi soigralec Coutuja pri Canadiensih.\n_START_SECTION_\nKariera\n_START_PARAGRAPH_\nCoutu je med profesionalci prvi\xc4\x8d zaigral v NHA sezoni 1916/17, ki je bila tudi zadnja NHA sezona. Pred prihodom v vrste Canadiensov je sicer nastopal za NMHL mo\xc5\xa1tvo Michigan Soo Indians. Po razpadu lige NHA in ustanovitvi lige NHL je Coutu ostal v Montrealu in se z ekipo v sezoni 1918/19 uspel prebiti v finale Stanleyjevega pokala. Nasprotnik Canadiensov v finalu je bilo ameri\xc5\xa1ko mo\xc5\xa1tvo Seattle Metropolitans. Finale je naposled prekinila pandemija \xc5\xa1panske gripe in prvi\xc4\x8d v zgodovini se je pripetilo, da finalne serije niso izpeljali do konca._NEWLINE_Potem ko je sezono 1920/21 prebil v klubu Hamilton Tigers, so Coutuja pred za\xc4\x8detkom 1921/22 preko menjalne kup\xc4\x8dije poslali nazaj v Montreal. Menjava, v kateri je v smeri Montreal potoval \xc5\xa1e Sprague Cleghorn, v nasprotni smeri pa so potovali Harry Mummery, Amos Arbour in Cully Wilson, se je vpisala v zgodovino kot prva menjava igralska menjava, v katero so bili udele\xc5\xbeeni vsaj trije igralci._NEWLINE_Coutu je tako za Canadiense igral nadaljnjih pet sezon in leta 1924 osvojil Stanleyjev pokal, tako da so njegovo ime vrezali v obro\xc4\x8d pokala. Po sezoni 1925/26, v kateri je Coutu opravljal vlogo kapetana Canadiensov, je sledila selitev v mo\xc5\xa1tvo Boston Bruins. Tudi ta prestop je bil posledica igralske menjave, Boston je v zameno za Coutuja Montrealu odstopil Ambyja Morana._NEWLINE_Coutu je \xc5\xbee na svojem prvem treningu v Bostonu s telesom naletel na Eddieja Shora. Coutujeva glava je pri tem naletu zadel Shorovo lobanjo in razklala njegovo uho. Shore je nato obiskal ve\xc4\x8d zdravnikov, ki so mu vsi hoteli uho amputirati. Naposled je vendarle na\xc5\xa1el enega, ki mu je uho pri\xc5\xa1il nazaj. Shore je pri operaciji zavrnil anestetik in celo v ogledalu opazoval, kako bo zdravnik opravil svoje delo. Shore je Coutuja celo obto\xc5\xbeil, da mu je s hokejsko palico odrezal uho. Coutuja so zavoljo tega oglobili za 50 dolarjev. Shore je kasneje priznal, da si je incident s hokejsko palico izmislil, tako da so Coutuju denar povrnili._NEWLINE_Ob koncu 4. tekme finala Stanleyjevega pokala 1927 se je Coutu zapletel v nov incident, ko je na prigovarjanje trenerja Arta Rossa izzval pretep. Pretep je kmalu prestopil vse meje, ko je Coutu napadel sodnika Jerryja Laflamma in izvr\xc5\xa1il nalet \xc5\xa1e na sodnika Billyja Bella. NHL-ov liga\xc5\xa1ki odbor je Coutuja kaznoval z do\xc5\xbeivljenjsko prepovedjo igranja v ligi, take kazni do danes niso ve\xc4\x8d uporabili. 8. septembra 1929 so kazen vendarle zni\xc5\xbeali, tako da je smel igrati vsaj v ni\xc5\xbejih ligah. \xc4\x8ceprav so ga v sezoni 1932/33 na prigovarjanje L\xc3\xa9a Danduranda pomilostili in mu kazen preklicali, pa v ligi NHL ni nikoli ve\xc4\x8d nastopil._NEWLINE_V sezoni 1927/28 se je namre\xc4\x8d preselil v ligo Can-Am, v kateri je branil barve mo\xc5\xa1tva New Haven Eagles. V naslednji sezoni je nato igral za \xc5\xa1e en Can-Am klub Newark Bulldogs. Po dveh sezonah v AHA klubu Minneapolis Millers se je vrnil v ligo Can-Am, v kateri je pa za mo\xc5\xa1tvo Providence Reds v dveh sezonah zbral en sam nastop. V letih 1933 in 1934 se je posvetil trenerskemu delu, vodil je prav ekipo Providence Reds.'